(૮) આજકાલ પાઉટ લિપ્સના ટ્રેન્ડે પણ બહુ જોર પકડ્યું છે. પાઉટ લિપ્સ એટલે ભરાવદાર હોઠ. મોટા ભાગની મહિલાઓ હોઠને આવા ભરાવદાર દેખાડવા માટે લિપ-ગ્લૉસનો ઉપયોગ કરે છે, પરંતુ જો તમારી ઇચ્છા આવું કોઈ લિપ-ગ્લૉસ વાપરવાની ન હોય તો વધુ એક વિકલ્પ તરીકે તમે તમારી મનપસંદ ડાર્ક કલરની લિપસ્ટિક લગાડ્યા બાદ બન્ને હોઠના મધ્યના ભાગમાં રંગની બાબતમાં એની સાથે મેળ ખાતી, પરંતુ શેડમાં એનાથી ઘણી આછા રંગની કોઈ લિપસ્ટિક લગાડી દો. તમે ઇચ્છો તો આ માટે તમારી મૂળ લિપસ્ટિકના રંગ સાથે મેળ ખાતા આઇશૅડોનો કે પછી ગોલ્ડ કે સિલ્વર કલરના આઇશૅડોનો ઉપયોગ પણ કરી શકો છો. આમ કરવાથી હોઠનો મધ્યનો ભાગ ઊપસેલો લાગતાં હોઠ ભરાવદાર હોવાનો આભાસ ઊભો થાય છે.